อุ้มหนี้1.2ล้านคนหางานให้ได้หมด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังพร้อมอุ้มหนี้นอกระบบ 1.2 ล้านคน การันตีช่วยทุกราย จัดฝึกอาชีพให้
นายกรณ์ จาติกวณิช รมว.คลัง เปิดเผยว่า ขณะนี้มีผู้มาขึ้นทะเบียนโครงการแก้ไขหนี้นอกระบบทั้งสิ้นกว่า 1.2 ล้านราย โดยจำนวนนี้กระทรวงการคลังขอยืนยันว่าพร้อมที่จะแปลงหนี้เข้ามาเป็นหนี้ในระบบทั้งหมด แต่จะต้องมีการตรวจสอบความพร้อมลูกหนี้อีกครั้ง 
ลูกหนี้รายใดที่ยังไม่มีอาชีพ ถือว่ายังไม่พร้อมชำระหนี้ เพราะขาดรายได้รัฐบาลก็จะจัดสรรงบประมาณ มาฝึกอบรม เพื่อให้สามารถหางานทำ หาอาชีพมาสร้างรายได้ จากนั้นจึงจะทำการแปลงหนี้ให้
“ลูกหนี้ที่ยังไม่พร้อมแก้ไขหนี้ หากไม่มีรายได้เราจะไม่ทอดทิ้ง ทั้ง 1.2 ล้านคนเราจะดูแลให้ตลอดรอดฝั่ง จะจัดงบประมาณมาฝึกอบรมในรูปแบบที่ทำให้คนเหล่านี้หางานได้ทันทีเพื่อให้มีรายได้ และได้รับการโอนหนี้เข้าระบบได้ ซึ่ง ณ เวลานี้ผู้ตรวจราชการกระทรวงการคลังทุกคนเดินทางไปทั่วประเทศ เพื่อรับรายงานปัญหาขั้นตอนการแก้ไขปัญหาหนี้นอกระบบจากภูมิภาค” นายกรณ์ กล่าว
รมว.คลัง กล่าวว่า ช่วงที่ผ่านมาได้ซักซ้อมการเจรจาหนี้แล้วใน 16 จังหวัดภาคกลาง และทุกฝ่ายที่เกี่ยวข้องกับการเจรจา ทบทวนและปรับยุทธศาสตร์ตลอดเวลาเพื่อให้สอดคล้องกับปัญหาที่พบ จึงคาดว่าทุกจังหวัดทั่วประเทศได้ดำเนินการเต็มสูบแล้ว ทั้งลูกหนี้ที่มีหนี้ต่ำกว่า 5 หมื่นบาทที่ดำเนินการเร่งด่วน และมูลค่าหนี้ที่สูงกว่า 5 หมื่นบาทด้วย 
สำหรับลูกหนี้ที่มีหนี้ไม่เกิน 5 หมื่นบาท ขณะนี้ได้รับการแก้หนี้ไปได้แล้วกว่า 2 หมื่นราย โดยธนาคารเพื่อการเกษตรและสหกรณ์การเกษตร (ธ.ก.ส.) มีสัดส่วนเจรจาสำเร็จมากกว่าธนาคารออมสินที่เน้นเจรจากับคนในเมืองที่ตามตัวยาก 
สำหรับธนาคารออมสินมีลูกหนี้ที่ต้องรับผิดชอบทั้งสิ้น 3.31 แสนราย มูลหนี้ 3.55 หมื่นล้านบาท มีลูกหนี้ที่เป็นหนี้ต่ำกว่า 5 หมื่นบาท จำนวน 1.3 แสนราย ขณะนี้ได้อนุมัติเงินกู้ไปแล้ว 2,000 ราย คิดเป็นเงิน 70 ล้านบาท 
ขณะที่ธ.ก.ส. มีลูกหนี้นอกระบบที่อยู่ในความดูแล 5.04 แสนราย คิดเป็นมูลหนี้รวม 5.46 หมื่นล้านบาท เป็นลูกหนี้ที่เป็นหนี้ไม่เกิน 5 หมื่นบาททั้งสิ้น 1.31 แสนราย มูลหนี้ 4,830 ล้านบาท และมูลหนี้เกิน 5 หมื่นล้านบาทอีก 3.73 แสนราย มูลหนี้ 4.98 หมื่นล้านบาท